Agimtuod Dagiti Agtutubo
Pangbirokak iti Nasayaat a Paglinglingayan?
No maysaka a Kristiano, napilika la ketdi iti paglinglingayam. Saanmo la a basta suroten ti ibaga ti sabali a masapul a buyaem, basaem, wenno denggem. Apay? Kaaduan ngamin a paglinglingayan ita ket mangitamtampok iti seksual nga imoralidad, kinaranggas, ken espiritismo—bambanag a rumbeng a liklikam. Nupay kasta, adda latta nasayaat a paglinglingayan. Usigentayo no kasano a masarakam dagita. *
PELIKULA
Tsekam ti paboritom a klase ti pelikula.
- Comedy
- Drama
- Action/Adventure
- Science fiction
- Dadduma pay
Ammom kadi . . . ? Masansan a nasurok a 1,000 a pelikula kada tawen ti maar-aramid idiay India—ad-adu nga amang ngem iti aniaman a pagilian.
No ania ti liklikam. Adu a pelikula ti mangitantandudo kadagiti prinsipio a maikontra kadagiti pagalagadan ti Biblia. Itamtampok ti dadduma ti kinaranggas ken napanayag a seksual nga aramid, idinto ta maipapan met iti karkarna a pannakabalin wenno mahika ti dadduma. Ngem kuna ti Biblia: “Iwaksiyo amin dagita manipud kadakayo, pungtot, unget, kinadakes, nabassawang a sasao, ken naalas a sasao manipud iti ngiwatyo.” (Colosas 3:8) Kagura met ti Dios ti aniaman nga aramid a nainaig iti espiritismo.—Deuteronomio 18:10-13.
No kasano ti agbalin a napili. “No kasla di nasayaat ti patalastas ti pelikula, diakon buyaen dayta.”—Jerrine. *
“Diak patien lattan ti singasing ti sabali malaksid no siguradoak nga agpadakami iti prinsipio.”—Caitlyn.
“No agbuybuyaak iti sine ket saankon a mairusok ti eksena, pumanawakon.”—Marina.
“Tapno ad-adu ti maammuak maipapan iti linaon ti tunggal pelikula, lukatak ti maysa nga Internet site a mangibagbaga iti kakaro ti kinaranggas, dakes a sasao, ken seksual nga eksena dayta.”—Natasha.
Singasing: Agbirokka kadagiti pelikula a posible a di aglaon iti kuestionable nga eksena. “Magusgustuak a buyaen dagiti pelikula a maipapan iti biag idi un-unana a naibatay iti classic literature,” kuna ti agtutubo a ni Masami.
Isaludsodmo iti bagim,
‘Dagiti kadi pelikula a buybuyaek ad-adda a tulongandak nga agtulnog iti bilbilin ti Dios maipapan iti seks, kinaranggas, ken espiritismo? Wenno ad-adda laeng a marigatanak?’
LIBRO
Tsekam ti paboritom a klase ti babasaen.
- Fiction
- Nonfiction
- Classic literature
- Dadduma pay
Ammom kadi . . . ? Nasurok a 1,000 a libro ti linawas a mayim-imprenta idiay Estados Unidos laeng.
Saan a malugi dagiti adda iti industria ti paglinglingayan—adu pay ketdi ti maganansiada—no kontraem ti sinanay-Biblia a konsiensiam, ket buyaem, basaem, wenno denggem lattan ti aniaman a kayat ti kaaduan.
No ania ti liklikam. Kas kadagiti pelikula, adu a libro ti mangitamtampok kadagiti prinsipio a maikontra kadagiti pagalagadan ti Biblia. Kas pagarigan, detalyado unay ti dadduma no maipapan iti seksual nga ar-aramid, wenno espiritismo met ti kangrunaan a tema ti sabsabali. Ngem kuna ti Biblia: “Ti pannakiabig ken tunggal kita ti kinarugit wenno kinaagum saan koma nga uray madakamat iti nagtetengngaanyo.” (Efeso 5:3) Dakamatenna pay a ti espiritistiko nga ar-aramid ket “dakes kadagiti mata ni Jehova.”—2 Ar-ari 17:17.
No kasano ti agbalin a napili. “No agsapsapulak iti nasayaat a libro, basaek ti makinlikud nga akkubna ken padalanak dagiti kapitulona. No adda makitak a madi, diak gatangen dayta.”—Marie.
“Bayat a dumakdakkelak ken siakon ti agdesdesision para iti bagik, naamirisko ti kinapateg ti panangsurotko iti konsiensiak. No tagialasek ti maysa a libro, isardengko a basaen. Ammok ngamin a di maitunos dayta iti panangmatmat ti Dios.”—Corinne.
Singasing: Agbasaka iti nadumaduma a klase. “Kaykayatko ti classic literature ngem iti modern fiction,” kuna ti 17 anyos a ni Lara. “Talaga a nakapimpintas dagiti sasao, panagbalbaliw ti karakter, ken taray ti estoria!”
Isaludsodmo iti bagim,
‘Dagiti kadi libro a kaay-ayok a basaen itamtampokda dagiti aramid a kagura ti Dios?’
MUSIKA
Tsekam ti paboritom a klase ti musika.
- Rock
- Classical
- Jazz
- R&B
- Hip-hop
- Dadduma pay
Ammom kadi . . . ? Kada tawen, ti uppat a kangrunaan a kompania ti musika ket makairuar iti agarup 30,000 nga album.
No ania ti liklikam. Kas met laeng kadagiti pelikula ken libro, imoral ti kaaduan ita a musika. Gapu kadagiti narasaw a liriko ken makaparasuk nga eksena kadagiti music video, ad-adda a marigatanka a mangkontrol iti seksual a tarigagaymo. (1 Corinto 6:18) Kuna ti 21 anyos a ni Leigh: “Kaaduan a musika ita ket mangitamtampok iti kababalin a maikontra kadagiti pagalagadan ti Biblia,” ken mang-engganio kadagiti tattao nga agsala iti makapagargari.
No kasano ti agbalin a napili. “Isaludsodko iti bagik, ‘No ipakitak kadagiti nataengan a Kristiano ti listaan ti musika a dengdenggek, mabainak kadi iti maduktalanda?’ Dayta ti makatulong kaniak a mangikeddeng no ania a kita ti musika ti denggek.”—Leanne.
Singasing. Dumngegka iti nadumaduma a klase. “Magustuan ni tatangko ti classical music isu a nangnangngegko dayta bayat a dumakdakkelak,” kuna ti agtutubo a ni Roberto. “Gapu iti panagadalko iti classical music—bayat nga agad-adalak met nga agpiano—immadu ti naammuak!”
Isaludsodmo iti bagim,
‘Ti kadi musika a dengdenggek ad-adda a tulongannak a mangkontrol kadagiti seksual a tarigagayko? Wenno ad-adda laeng a marigatanak?’
AGBASAKA PAY ITI AD-ADU MAIPAPAN ITI DAYTA!
Kitaem ti libro a Dagiti Saludsod nga Iyimtuod ti Agtutubo—Dagiti Sungbat nga Epektibo, Tomo 2, Kapitulo 31 ken 32, nga impablaak dagiti Saksi ni Jehova.
^ par. 3 Awan ti aniaman a mailaklako a pelikula, libro, wenno kanta nga iyendorso wenno kondenaren ti Agriingkayo! Ti panggep daytoy nga artikulo ket tumulong kenka a mangpatanor ken mangsurot iti sinanay-Biblia a konsiensia a kanayon a mangikabkabilangan kadagiti pagalagadan ti Dios.—Salmo 119:104; Roma 12:9.
^ par. 13 Nabaliwan ti dadduma a nagan iti daytoy nga artikulo.
ilo_Latn ilo_Latn ilo_Latn tgl_Latn ilo_Latn bug_Latn zsm_Latn eng_Latn szl_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn szl_Latn eng_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn scn_Latn shn_Mymr srd_Latn pol_Latn fao_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn